**Comunicat de presă**

**35 de ani de Interreg**

Cooperarea transfrontalieră este una dintre cele mai vizibile expresii ale solidarității europene, iar **Ziua Cooperării Interreg** este dedicată an de an celebrării acestui spirit comun.

De la lansarea campaniei în 2012, în zona de graniță româno-sârbă au fost organizate evenimente de celebrare la Timișoara, Reșița, Drobeta Turnu Severin, Oravița sau Șișești-Mehedinți, alternativ cu manifestări similare în Serbia, la Vârșeț, Kikinda, Veliko Gradište, Zrenjanin sau Kladovo.

**2025: Ziua Cooperării Interreg la Timișoara.**

Avem deosebita plăcere să vă invităm să celebrați alături de noi **Ziua Cooperării Interreg** printr-un eveniment special organizat în **30 septembrie 2025**, în **Sala Multifuncțională a Consiliului Județean Timiș** (*Bld. Revoluției din 1989 nr. 17*), începând cu **ora 12:00**.

Cu această ocazie vom evidenția realizările deosebite ale proiectelor româno-sârbe finanțate prin programele de cooperare transfrontalieră, aprofundând lecțiile învățate și privind spre perspectivele viitoare, oferind **diplome de cooperare** unor **proiecte cu rezultate remarcabile**.

Evenimentul va continua cu o experiență inedită, posibilă ca urmare a unui proiect transfrontalier româno-sârb. Pe **1 octombrie 2025**, începând cu ora **10:30**, cu plecare din Stația Vaporetto Catedrala Mitropolitană vom naviga pe **Canalul Bega** și vom vizita nodul hidrotehnic de la **Sânmihaiul Român**, redeschis navigației prin contribuția proiectului strategic „Repararea infrastructurii de navigație pe Canalul Bega” (cod RORS-15), finanțat prin Programul Interreg-IPA de Cooperare Transfrontalieră România-Serbia (2014–2020).

Partenerii acestui proiect au fost: Administrația Bazinală de Apă Banat (România), Consiliul Județean Timiș (România), Secretariatul Provincial pentru Cooperare Interregională și Autoguvernare Locală (Serbia) și Compania Publică de Gospodărire a Apelor „Vode Vojvodine” (Serbia).

**Ziua Cooperării Interreg – o sărbătoare europeană**

Începând cu anul 2012, România și Serbia s-au alăturat celor peste **1.490 de evenimente** organizate în Uniunea Europeană pentru celebrarea Zilei Cooperării Interreg, evenimente cu un impact estimat la peste **47 de milioane de persoane**.

Ediția din 2025 are o semnificație aparte: marcăm 35 de ani de Interreg, un prilej de a reflecta asupra parcursului acestei inițiative care a devenit între timp un pilon al politicii de coeziune a Uniunii Europene. De-a lungul timpului, Interreg a implicat zeci de mii de parteneri și proiecte, construind punți reale între comunități. Această temă ne oferă prilejul de a reflecta asupra **cooperării transfrontaliere la granița România-Serbia**, care **sărbătorește peste două decenii**.

*Ziua Cooperării Interreg este o sărbătoare a comunităților de pe ambele maluri ale Dunării și o dovadă că solidaritatea europeană are rezultate concrete. Prin evenimentul de la Timișoara și experiența de a naviga pe râul Bega, ne propunem să aducem în prim-plan rezultate concrete ale activității de cooperare româno-sârbe precum conectivitatea transfrontalieră, dezvoltarea infrastructurii comune, protecția mediului și colaborarea instituțională pentru creșterea calității vieții pentru comunitățile locale din zona de graniță*.

Vă așteptăm să celebrăm împreună nu doar trecutul, ci și viitorul cooperării transfrontaliere dintre România și Serbia.